CELEX: 52018PC0397
Language: sk
Date: 2018-06-04
Title: Návrh NARIADENIE EURÓPSKEHO PARLAMENTU A RADY, ktorým sa dopĺňajú právne predpisy EÚ týkajúce sa typového schvaľovania, pokiaľ ide o vystúpenie Spojeného kráľovstva z Únie

EURÓPSKA KOMISIA
            V Bruseli4. 6. 2018
            COM(2018) 397 final
            2018/0220(COD)
            Návrh
            NARIADENIE EURÓPSKEHO PARLAMENTU A RADY,
            ktorým sa dopĺňajú právne predpisy EÚ týkajúce sa typového schvaľovania, pokiaľ ide o vystúpenie Spojeného kráľovstva z Únie
            (Text s významom pre EHP)
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Spojené kráľovstvo predložilo 29. marca 2017 oznámenie o svojom zámere vystúpiť z Únie podľa článku 50 Zmluvy o Európskej únii. Znamená to, že pokiaľ ratifikovaná dohoda o vystúpení nestanoví ďalší dátum, od 30. marca 2019 („dátum vystúpenia“) sa pre Spojené kráľovstvo prestanú uplatňovať všetky základné a sekundárne právne predpisy Únie. Spojené kráľovstvo sa potom stane treťou krajinou.
               
               
                  S výhradou akýchkoľvek prechodných opatrení, ktoré môžu byť obsiahnuté v možnej dohode o vystúpení, sa legislatívny rámec EÚ, ktorým sa riadi typové schvaľovanie pre určitý počet výrobkov, od dátumu vystúpenia už nebude vzťahovať na Spojené kráľovstvo, a to najmä:
               
            
            
               ·Smernica 2007/46/ ES o typovom schvaľovaní motorových vozidiel a prípojných vozidiel (nahradí sa nariadením, ktoré sa bude uplatňovať od 1. septembra 2020);
            
            
               ·Nariadenie (EÚ) č. 168/2013 o typovom schvaľovaní dvoj- a trojkolesových vozidiel a štvorkoliek;
            
            
               ·Nariadenie (EÚ) č. 167/2013 o typovom schvaľovaní poľnohospodárskych a lesných vozidiel; a
            
            
               ·Nariadenie (EÚ) 2016/1628 o typovom schvaľovaní motorov určených na použitie v necestných pojazdných strojoch.
            
            
               
                  Zároveň to znamená, že schvaľovací úrad v Spojenom kráľovstve viac nebude schvaľovacím úradom EÚ a nebude môcť požívať žiadnu právomoc ani plniť žiadnu povinnosť schvaľovacieho úradu podľa právnych predpisov EÚ. Výrobcom, ktorým bolo v minulosti udelené schválenie v Spojenom kráľovstve, bude preto musieť byť udelené nové schválenie od schvaľovacieho úradu jedného z 27 členských štátov EÚ, a to aj pre výrobky, ktoré už vyrábajú, s cieľom zabezpečiť trvalý súlad s právnymi predpismi EÚ a zachovať prístup na trh Únie.
               
               
                  Zatiaľ čo právny rámec pre tieto výrobky stanovuje procedurálne požiadavky harmonizujúce spôsob udeľovania typových schválení v celej EÚ, niektoré záruky sťažujú príslušným výrobcom prijatie potrebných opatrení na zabezpečenie súladu s právnymi predpismi a na zabezpečenie kontinuity podnikateľskej činnosti po tom, ako sa na Spojené kráľovstvo prestane uplatňovať acquis EÚ.
               
               
                  Systém typového schvaľovania EÚ napríklad umožňuje výrobcom slobodne si zvoliť schvaľovací úrad, ktorému predložia svoje žiadosti o typové schválenie. Neumožňuje však zmenu úradu po udelení schválenia a nie je možné, aby jeden úrad zmenil schválenie, ktoré bolo vydané iným úradom. Právne predpisy týkajúce sa typového schvaľovania tiež vyžadujú, aby schvaľovací úrad mohol prijímať len protokoly o skúškach od technických služieb, ktoré členský štát, ktorému patria, predtým určil a oznámil Komisii. Okrem toho, základná zásada systému typového schvaľovania spočíva v tom, že výrobok môže byť schválený len v súlade s požiadavkami uplatniteľnými na nové typy (na rozdiel od nových vozidiel) v čase udelenia schválenia. Napokon, keď už schvaľovací úrad v Spojenom kráľovstve nebude schvaľovacím úradom EÚ, nebude môcť zabezpečiť súlad výroby a súlad pri používaní výrobkov, ktoré sú už v obehu. Zodpovedný schvaľovací úrad je tiež potrebný na stiahnutie výrobku z trhu, ktorý nie je v súlade s požiadavkami na bezpečnosť alebo životné prostredie.
               
               
                  Tieto otázky vytvárajú značnú právnu neistotu pre výrobcov, ktorým bolo udelené typové schválenie v Spojenom kráľovstve. Cieľom tohto návrhu je zaoberať sa riešením týchto problémov tak, že sa dočasne a veľmi cielene upravia existujúce pravidlá, ktoré umožnia, aby príslušným výrobcom bolo udelené nové schválenie v rámci 27 členských štátov EÚ, ktoré nahradia ich existujúce výrobky schválené v Spojenom kráľovstve. Návrh:
               
            
            
               ·Výslovne umožňuje príslušným výrobcom požiadať schvaľovací úrad v rámci 27 členských štátov o udelenie typového schválenia pre existujúce typy;
            
            
               ·Umožňuje, aby sa skúšky vyžadované na britské typové schválenie nemuseli opakovať z dôvodu, že technická služba predtým nebola určená a oznámená schvaľovaciemu úradu jedného z 27 členských štátov EÚ;
            
            
               ·Stanovuje, že takéto schválenie môže byť udelené, ak sú požiadavky na nové vozidlá, systémy, komponenty a samostatné technické jednotky splnené skôr ako požiadavky na nové typy;
            
            
               ·Navrhuje pomôcť určiť nové schvaľovacie úrady pre tie výrobky, ktoré už boli na trhu pred vystúpením z Únie s cieľom predísť tomu, že by žiadny úrad nebol zodpovedný za vykonávanie kontrol súladu pri používaní alebo za vydanie prípadného budúceho stiahnutia výrobku z trhu.
            
            
               
                  Ustanovenia navrhované v tomto návrhu neznížia požiadavky týkajúce sa bezpečnostných alebo environmentálnych vlastností vozidiel, systémov, komponentov alebo samostatných technických jednotiek. Nebude poskytovať žiadne výhody výrobcom, ktorým bolo udelené typové schválenie v Spojenom kráľovstve v porovnaní s výrobcami, ktorým bolo udelené typové schválenie v rámci 27 členských štátov EÚ. Iniciatíva naopak jednoducho umožní výrobcom pokračovať vo výrobe svojich výrobkov v súlade s uplatniteľnými právnymi požiadavkami bez prerušenia ich existujúcej výroby, ktoré by mohlo mať značné sociálne a ekonomické vplyvy. Popri uľahčení dodržiavania právnych predpisov EÚ zo strany výrobcov zabezpečí iniciatíva aj ochranu spotrebiteľov a občanov.
               
            
            
               •Súlad s existujúcimi ustanoveniami v tejto oblasti politiky
            
         
         
            
               
                  Tento návrh bude lex specialis štyroch aktov uvedených v jeho rozsahu pôsobnosti, a to iba v častiach, v ktorých sa od nich odchyľuje; všeobecné ustanovenia týchto aktov sa inak budú naďalej uplatňovať. Tento návrh je preto plne v súlade s existujúcimi právnymi predpismi.
               
            
            
               •Súlad s ostatnými politikami Únie
            
            
               
                  Tento návrh je plne v súlade s mandátom Rady pre rokovania so Spojeným kráľovstvom o jeho vystúpení z Únie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Právnym základom tohto návrhu je článok 114 Zmluvy o fungovaní Európskej únie (ZFEÚ).
               
            
            
               •Subsidiarita (v prípade inej ako výlučnej právomoci)
            
            
               
                  Navrhovaným aktom by sa doplnili štyri akty Únie a modifikoval by sa ich obsah, čo je možné docieliť jedine krokmi na úniovej úrovni, nie krokmi na členskoštátnej úrovni.
               
            
            
               •Proporcionalita
            
            
               
                  Návrh sa považuje za primeraný, pretože stanovuje potrebnú právnu zmenu a zároveň neprekračuje rámec toho, čo je potrebné na dosiahnutie cieľov, ktoré umožňujú výrobcom, ktorým bolo udelené typové schválenie v Spojenom kráľovstve, aby dodržiavali právne predpisy týkajúce sa typového schvaľovania. Poskytuje potrebné právne podmienky na to, aby v čo najvyššej možnej miere podporovali rovnaké podmienky pre výrobcov.
               
            
            
                •Výber nástroja
            
            
               
                  Vzhľadom na to, že sa aktom definujú osobitné pravidlá riešenia veľmi osobitnej a jedinečnej situácie, výnimočne sa ním tieto akty nemenia, ale bude sa na obmedzený čas uplatňovať ako samostatný akt. Keďže tri z dotknutých aktov sú nariadeniami a jeden z nich je smernicou (čoskoro sa nahradí nariadením platným od 1. septembra 2020), nariadenie sa zdá byť jedinou primeranou formou aktu, ktorá členským štátom umožňuje odchýliť sa od inak platných príslušných všeobecných pravidiel. Nariadenie je zároveň najvhodnejšie vzhľadom na naliehavosť záležitosti.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               Neuplatniteľné.
            
            
               •Konzultácie so zainteresovanými stranami
            
            
               
                  Výzvy, ktoré vznikajú v súvislosti s typovým schvaľovaním, a ktoré sú podnietené vystúpením Spojeného kráľovstva z EÚ, boli nastolené a prediskutované na niekoľkých stretnutiach s členskými štátmi. Tiež na ne upriamili pozornosť Komisie výrobcovia a združenia, ktoré ich zastupujú.
               
               
                  Zainteresované strany mali možnosť poskytnúť spätnú väzbu na iniciatívu prostredníctvom portálu o lepších právnych predpisoch („Vyjadrite svoj názor“) Európskej komisie.
               
               
                  Počas obdobia poskytovania spätnej väzby od 26. apríla 2018 do 10. mája 2018 predložilo pripomienky 15 zainteresovaných strán, medzi nimi deväť európskych združení zainteresovaných strán, tri združenia zo Spojeného kráľovstva, dvaja výrobcovia a jeden občan. Zámer vytvoriť väčšiu právnu istotu bol vo všeobecnosti ocenený. Niekoľko pripomienok sa týkalo otázok horizontálnej povahy pre všetky druhy tovaru, prebiehajúcich rokovaní o dohode o vystúpení z Únie a budúcich vzťahov Únie so Spojeným kráľovstvom. Pri príprave návrhu bola spätná väzba zohľadnená ako relevantná.
               
            
            
               •Zhromažďovanie a využívanie odborných znalostí
            
         
         
            
               
                  Ústna a písomná spätná väzba od výrobcov a členských štátov, pozri vyššie.
               
               
                  Právna analýza právnych predpisov týkajúcich sa typového schvaľovania, ktoré podporujú dve oznámenia pre zainteresované strany: 
                  
                     Usmernenie pre zainteresované strany týkajúce sa vplyvu na typové schvaľovanie motorových vozidiel
                  
                   z 8. februára 2018 a 
                  
                     Usmernenie pre zainteresované strany týkajúce sa vplyvu typového schvaľovania určitých vozidiel a motorov
                  
                   z 28. marca 2018.
               
            
            
               •Posúdenie vplyvu
            
            
               Neuplatniteľné.
            
            
               •Základné práva
            
            
               
                  Tento návrh nemá žiadne dôsledky na ochranu základných práv
               
            
            
               4.VPLYV NA ROZPOČET
            
            
               Neuplatniteľné.
            
            
               5.ĎALŠIE PRVKY
            
            
               •Vykonávacie plány a spôsoby monitorovania, hodnotenia a podávania správ
            
            
               Neuplatniteľné.
            
            
               2018/0220 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa dopĺňajú právne predpisy EÚ týkajúce sa typového schvaľovania, pokiaľ ide o vystúpenie Spojeného kráľovstva z Únie
            
            
               (Text s významom pre EHP)
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 114,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
         
         
            
               so zreteľom na stanovisko Európskeho hospodárskeho a sociálneho výboru,
            
            
               konajúc v súlade s riadnym legislatívnym postupom,
            
            
               keďže:
            
            
               (1)Spojené kráľovstvo predložilo 29. marca 2017 oznámenie o svojom zámere vystúpiť z Únie podľa článku 50 Zmluvy o Európskej únii. Znamená to, že ak ratifikovaná dohoda o vystúpení z Únie alebo Európska rada po dohode so Spojeným kráľovstvom jednomyseľne nestanoví iný dátum, od 30. marca 2019 sa pre Spojené kráľovstvo prestanú uplatňovať právne predpisy Únie. Spojené kráľovstvo sa potom stane treťou krajinou.
            
            
               (2) Komplexný legislatívny rámec EÚ pre typové schvaľovanie bol vytvorený smernicou Európskeho parlamentu a Rady 2007/46/ES
                  1
               , nariadením Európskeho parlamentu a Rady (EÚ) č. 167/2013
                  2
               , nariadením Európskeho parlamentu a Rady (EÚ) č. 168/2013
                  3
               a nariadením Európskeho parlamentu a Rady (EÚ) 2016/1628
                  4
               .
            
            
               (3)Tieto akty ponechávajú výrobcom možnosť výberu úradu, ktorý im má udeliť typové schválenie, čo im umožňuje uviesť výrobky na trh vo všetkých členských štátoch.
            
            
               (4)Vystúpenie Spojeného kráľovstva z Únie by v dôsledku absencie akýchkoľvek osobitných ustanovení malo za následok, že typové schválenia, ktoré predtým udelil schvaľovací úrad Spojeného kráľovstva, by už nemohli zabezpečiť prístup na trh Únie. Takéto schválenie bolo udelené aj výrobcom, ktorí sú usadení v iných členských štátoch, ako je Spojené kráľovstvo. Zatiaľ čo vozidlá, systémy, komponenty a samostatné technické jednotky, ktoré sú typovo schválené Spojeným kráľovstvom, môžu byť uvedené na trh Únie dovtedy, kým sa právne predpisy Únie prestanú uplatňovať na Spojené kráľovstvo a v Spojenom kráľovstve, je potrebné stanoviť osobitné ustanovenia na účely uľahčenia uvedenia týchto výrobkov na trh Únie po tomto dátume.
            
            
               (5)Právne predpisy Únie v súčasnosti nestanovujú možnosť opätovného schválenia pre typy, ktorým už bolo udelené schválenie inde v Únii. Výrobcovia by však mali mať možnosť pokračovať vo výrobe vozidiel, systémov, komponentov a samostatných technických jednotiek, ktoré sa predtým zakladali na typových schváleniach udelených Spojeným kráľovstvom, a pokračovať v uvádzaní takýchto výrobkov na trh Únie. Je preto potrebné umožniť výrobcom, aby im mohlo byť udelené nové schválenie od úradov v iných členských štátoch Únie, ako je Spojené kráľovstvo.
            
            
               (6)Toto nariadenie by tiež malo zabezpečiť, aby výrobcovia aj naďalej mali čo najväčšiu možnú slobodu pri výbere nového úradu pre schvaľovanie. Táto voľba výrobcu by predovšetkým nemala závisieť od súhlasu schvaľovacieho úradu Spojeného kráľovstva alebo od existencie akejkoľvek dohody medzi schvaľovacím úradom Spojeného kráľovstva a novým schvaľovacím úradom.
            
            
               (7)S cieľom poskytnúť potrebnú právnu istotu všetkým príslušným zainteresovaným stranám a zabezpečiť rovnaké podmienky pre výrobcov, je potrebné transparentným spôsobom stanoviť rovnaké podmienky uplatniteľné vo všetkých členských štátoch.
            
            
               (8)S cieľom umožniť pokračovanie výroby a uvádzania vozidiel, systémov, komponentov a samostatných technických jednotiek na trh, požiadavky, ktoré musia tieto typy spĺňať, aby im mohlo byť udelené schválenie úradom iného členského štátu Únie, ako je Spojené kráľovstvo, by mali byť požiadavkami, ktoré sa vzťahujú na uvádzanie nových vozidiel, systémov, komponentov a samostatných technických jednotiek na trh, a nie požiadavkami, ktoré sa vzťahujú na nové typy.
            
            
               (9)Požiadavky na nové vozidlá, systémy, komponenty a samostatné technické jednotky sa rovnako uplatňujú na výrobcov, ktorí majú typové schválenie udelené inými členskými štátmi, ako je Spojené kráľovstvo. Stanovením rovnakých požiadaviek na typové schvaľovanie podľa tohto nariadenia a na uvádzanie nových vozidiel, systémov, komponentov a samostatných technických jednotiek na trh sa preto usiluje zabezpečiť rovnaké zaobchádzanie s výrobcami, ktorých sa týka vystúpenie Spojeného kráľovstva z Únie a s výrobcami, ktorým bolo typové schválenie udelené inými členskými štátmi, ako je Spojené kráľovstvo.
            
            
               (10)Toto nariadenie by žiadnym spôsobom nemalo zabraňovať výrobcovi vozidla, aby dobrovoľne požiadal o schválenie typu vozidla Úniou, ktoré bolo predtým schválené v Spojenom kráľovstve v súlade s určitými požiadavkami uplatniteľnými na nové typy systémov, komponentov alebo samostatných technických jednotiek, v prípadoch, kedy je vozidlo inak aj naďalej totožné s vozidlom schváleným v Spojenom kráľovstve.
            
            
               (11)Schválenie požadované pre úplne nové typy vozidiel, systémov, komponentov alebo samostatných technických jednotiek by nemalo patriť do rozsahu pôsobnosti tohto nariadenia.
            
            
               (12)Malo by byť možné, aby typové schválenie udelené na základe tohto nariadenia, bolo založené na protokoloch o skúškach, ktoré už boli predložené na účely udelenia schválenia v Spojenom kráľovstve, v prípade, že sa požiadavky, ktoré sú základom takýchto protokolov o skúškach, nezmenili. S cieľom umožniť pokračovanie používania takýchto protokolov o skúškach, ktoré vydala technická služba na základe oznámenia Spojeným kráľovstvom, by toto nariadenie malo stanoviť výnimku z požiadavky, že takúto technickú službu musí určiť úrad udeľujúci typové schválenie a oznámiť to Komisii. S cieľom pokryť aj obdobie, kedy sa právne predpisy Únie prestali uplatňovať na Spojené kráľovstvo a v Spojenom kráľovstve, by toto nariadenie malo tiež stanoviť výnimku z osobitných požiadaviek týkajúcich sa určovania a oznamovania technických služieb tretích krajín.
            
            
               (13)Súčasne, keďže schvaľovacie úrady majú plnú zodpovednosť za nové schválenia, ktoré udelia, mali by mať možnosť rozhodnúť, že budú potrebné nové skúšky pre akýkoľvek prvok schválenia, ktorý považujú za vhodný.
            
            
               (14)Keďže tento zákon nestanovuje inak, mali by sa naďalej uplatňovať všeobecné pravidlá EÚ o typovom schvaľovaní.
            
            
               (15)Mala by sa zohľadniť skutočnosť, že úloha prideľovaná schvaľovacím úradom nekončí výrobou alebo uvedením vozidla, systému, komponentu alebo samostatnej technickej jednotky na trh, ale predlžuje sa o niekoľko rokov po uvedení týchto výrobkov na trh. To platí najmä v súvislosti s povinnosťami týkajúcimi sa súladu pri používaní vozidiel, na ktoré sa vzťahuje smernica 2007/46/ES a so zreteľom na povinnosti informovať o opravách a údržbe, o potenciálnom stiahnutí vozidiel, systémov, komponentov a samostatných technických jednotiek, na ktoré sa vzťahuje smernica 2007/46/ES, nariadenie (EÚ) č. 167/2013, nariadenie (EÚ) č. 168/2013 alebo nariadenie (EÚ) 2016/1628, z trhu. Preto je nevyhnutné, aby úrad udeľujúci typové schválenie v súlade s týmto nariadením prevzal tieto povinnosti aj vo vzťahu k vozidlám, systémom, komponentom a samostatným technickým jednotkám založeným na rovnakom type, ktoré už boli uvedené na trh v Únii na základe typového schválenia udeleného v Spojenom kráľovstve, s cieľom zabezpečiť, že existuje zodpovedný schvaľovací úrad.
            
            
               (16)Z rovnakých dôvodov je tiež potrebné, aby schvaľovací úrad Únie prevzal určité povinnosti týkajúce sa vozidiel, systémov, komponentov a samostatných technických jednotiek, ktoré boli uvedené na trh v Únii na základe typového schválenia udeleného Spojeným kráľovstvom, ktoré už nie sú platné podľa článku 17 smernice 2007/46/ES, článku 32 nariadenia (EÚ) č. 167/2013, článku 37 nariadenia (EÚ) č. 168/2013 alebo článku 30 nariadenia (EÚ) č. 2016/1628, alebo pre ktoré sa podľa tohto nariadenia nepožaduje žiadne typové schválenie. S cieľom zabezpečiť existenciu zodpovedného schvaľovacieho úradu by sa malo od výrobcov vyžadovať, aby požiadali úrad, ktorý schvaľuje typy, ktorým predtým bolo udelené schválenie v Spojenom kráľovstve, aby prevzal povinnosti informovať o stiahnutí, oprave a údržbe povinnosti kontroly súladu pri používaní s ohľadom na svoje vozidlá, systémy, komponenty a samostatné technické jednotky založené na ostatných typoch a na typoch, ktoré už boli uvedené na trh Únie. S cieľom obmedziť rozsah povinností prijatých úniovým schvaľovacím úradom, by sa tieto povinnosti mali týkať len výrobkov založených na typovom schválení udelenom v Spojenom kráľovstve po 1. januári 2008.
            
            
               (17)Vzhľadom na to, že cieľ tohto nariadenia, ktorým je doplniť smernicu 2007/46/ES, nariadenie (EÚ) 167/2013, nariadenie (EÚ) č. 168/2013 a nariadenie (EÚ) 2016/1628 s osobitnými pravidlami týkajúcimi sa vystúpenia Spojeného kráľovstva z Únie, nemôže byť dostatočne dosiahnutý členskými štátmi, ale z dôvodu rozsahu a účinkov týchto pravidiel ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity stanovenej podľa článku 5 Zmluvy o Európskej únii. V súlade so zásadou proporcionality stanovenej podľa uvedeného článku, toto nariadenie neprekračuje rámec toho, čo je potrebné na dosiahnutie uvedeného cieľa.
            
         
         
            
               (18)S cieľom umožniť výrobcom prijať potrebné opatrenia na to, aby sa bezodkladne pripravili na vystúpenie Spojeného kráľovstva z Únie, pokiaľ ide o právne predpisy týkajúce sa typového schvaľovania, by toto nariadenie malo nadobudnúť účinnosť tretím dňom po jeho uverejnení.
            
            
               PRIJALI TOTO NARIADENIE:
            
            
               Článok 1
               Predmet úpravy
            
            
               Toto nariadenie dopĺňa smernicu 2007/46/ES, nariadenie (EÚ) č. 167/2013, nariadenie (EÚ) č. 168/2013 a nariadenie (EÚ) 2016/1628 stanovením osobitných ustanovení pre typové schvaľovanie v rámci EÚ a uvádzanie vozidiel, systémov, komponentov a samostatných technických jednotiek, ktorým bolo udelené typové schválenie britským schvaľovacím úradom, na trh pred dňom, kedy sa právne predpisy Únie prestanú uplatňovať na Spojené kráľovstvo a v Spojenom kráľovstve („britský schvaľovací úrad““).
            
            
               Článok 2
               Rozsah pôsobnosti
            
            
               1.Toto nariadenie sa vzťahuje na vozidlá, systémy, komponenty a samostatné technické jednotky, ktoré patria do rozsahu pôsobnosti smernice 2007/46/ES, nariadenia (EÚ) č. 167/2013, nariadenia (EÚ) č. 168/2013 alebo nariadenia (EÚ) č. 2016/1628 a ich typy, ktorým udelil schválenie britský schvaľovací úrad na základe týchto aktov alebo akéhokoľvek aktu uvedeného v prílohe IV k smernici 2007/46/ES alebo akéhokoľvek aktu, ktorý tieto akty zrušili.
            
            
            
               2.Odkazmi na samostatné technické jednotky podľa tohto nariadenia sa rozumejú odkazy na motory podľa nariadenia (EÚ) 2016/1628.
            
            
               Článok 3
            
            
               Vymedzenie pojmov
            
            
               Na účely tohto nariadenia sa uplatňuje toto vymedzenie pojmov:
            
            
               1.„Úniový schvaľovací úrad“ je schvaľovací úrad členského štátu okrem Spojeného kráľovstva;
            
            
               2.„Britské typové schválenie“ je typové schválenie EÚ alebo ES udelené britským schvaľovacím úradom;
            
            
               3.„Úniové typové schválenie“ je typové schválenie EÚ udelené úniovým schvaľovacím úradom v súlade s týmto nariadením.
            
            
               Článok 4
            
            
                Žiadosť o úniové typové schválenie
            
            
            
               1.Odchylne od článku 6 ods. 6 smernice 2007/46/ES, článku 21 ods. 2 nariadenia (EÚ) č. 167/2013, článku 26 ods. 2 nariadenia (EÚ) č. 168/2013 a článku 20 ods. 1 nariadenia (EÚ) 2016/1628, výrobca, ktorému bolo udelené britské typové schválenie, a ktoré sa stalo neplatným podľa článku 17 smernice 2007/46/ES, článku 32 nariadenia (EÚ) č. 167/2013, článku 37 nariadenia (EÚ) č. 168/2013 alebo článku 30 nariadenia (EÚ) č. 2016/1628 môže pred dňom, keď sa právne predpisy Únie prestanú uplatňovať v Spojenom kráľovstve a na Spojené kráľovstvo, požiadať úniový schvaľovací úrad o udelenie úniového typového schválenia rovnakého typu.
            
            
               2.Aby typ mohol byť schválený, musí spĺňať aspoň požiadavky, ktoré sú uplatniteľné v čase nadobudnutia účinnosti úniového typového schválenia na uvedenie nových vozidiel, systémov, komponentov alebo samostatných technických jednotiek na trh, registráciu alebo uvedenie do prevádzky.
            
            
               3.Predložením žiadosti podľa odseku 1 je výrobca povinný uhradiť primerané poplatky za akékoľvek náklady vyplývajúce z výkonu právomocí a plnenia povinností úniového schvaľovacieho úradu vo vzťahu k úniovému typovému schváleniu.
            
         
         
            
               Článok 5
            
            
               Podmienky udelenia úniového typového schválenia a jeho účinky
            
            
               1.Odchylne od článku 8 ods. 2, článku 9 ods. 1 písm. a) a odsekov 1 a 2 článku 10 smernice 2007/46/ES, článku 6 ods. 2 nariadenia (EÚ) č. 167/2013, článku 7 ods. 2 a článku 18 nariadenia (EÚ) č. 168/2013 a článku 6 ods. 2 nariadenia (EÚ) 2016/1628, úniový schvaľovací úrad, ktorému bola doručená žiadosť v súlade s článkom 4 tohto nariadenia, môže udeliť typové schválenie Únie, pokiaľ ide o vozidlo, systém, komponent alebo samostatnú technickú jednotku, ak tento typ spĺňa v čase nadobudnutia účinnosti schválenia aspoň všetky požiadavky uplatniteľné pre uvedenie na trh, registráciu alebo uvedenie do prevádzky nových vozidiel, systémov, komponentov alebo samostatných technických jednotiek.
            
            
               2.Keďže nie sú uplatniteľné žiadne nové požiadavky a bez toho, aby bol dotknutý odsek 3, môže byť typové schválenie Únie udelené na základe rovnakých protokolov o skúškach, ktoré sa predtým použili na udelenie typového schválenia v Spojenom kráľovstve v súlade s uplatniteľnými ustanoveniami bez ohľadu na to, či technická služba, ktorá vydala protokol o skúškach, bola určená a oznámená členským štátom, ktorý udelil typové schválenie Únie v súlade so smernicou 2007/46/ES, nariadením (EÚ) č. 167/2013, nariadením (EÚ) č. 168/2013 alebo nariadením (EÚ) 2016/1628, a to aj vtedy, keď sa právne predpisy Únie prestanú uplatňovať v Spojenom kráľovstve a na Spojené kráľovstvo.
            
            
               3.Pred udelením úniového typového schválenia môže úniový schvaľovací úrad požiadať o opakovanie osobitných skúšok. V takom prípade musí skúšku vykonať technická služba, ktorú členský štát, v ktorom sa nachádza úniový schvaľovací úrad, určil a oznámil v súlade so smernicou 2007/46/ES, nariadením (EÚ) č. 167/2013, nariadením (EÚ) č. 168/213 alebo nariadením (EÚ) 2016/1628.
            
            
               4.Typ schválený v súlade s odsekom 1 získa osvedčenie o udelení úniového typového schválenia s číslom pozostávajúcim z rozlišovacieho čísla členského štátu, ktorého schvaľovací úrad udelil úniové typové schválenie, a čísla príslušného aktu uvedeného v článku 2 ods. 1.Musí tiež obsahovať číslo posledného pozmeňujúceho aktu obsahujúceho požiadavky na typové schválenie, v súlade s ktorými bolo udelené typové schválenie v rámci Únie. V prípade vozidiel musí osvedčenie o udelení typového schválenia a osvedčenie o súlade obsahovať v časti „Poznámky:“ označenie „Predtým typovo schválené ako“ a odkazovať na číslo osvedčenia o udelení typového schválenia získaného po udelení typového schválenia v Spojenom kráľovstve. V prípade systémov, komponentov alebo samostatných technických jednotiek musí osvedčenie o udelení typového schválenia obsahovať označenie „Predtým typovo schválené a označené ako“ a odkazovať na označenie získané po udelení typového schválenia v Spojenom kráľovstve.
            
            
               5.Úniové typové schválenie nadobúda účinnosť dňom jeho udelenia alebo k neskoršiemu dátumu, ktorý je v ňom stanovený. Britské typové schválenie sa stane neplatným najneskôr odo dňa nadobudnutia účinnosti úniového typového schválenia.
            
            
               6.Úniové typové schválenie sa považuje za typové schválenie udelené v rámci ES alebo EÚ v zmysle smernice 2007/46/ES alebo akéhokoľvek aktu uvedeného v prílohe IV k uvedenej smernici, nariadenia (EÚ) č. 167/2013, nariadenia (EÚ) č. 168/2013 alebo nariadenia (EÚ) 2016/1628.Všetky ustanovenia týchto aktov, ktoré sa neodchyľujú od tohto nariadenia, sa naďalej uplatňujú. Úniový schvaľovací úrad nesie plnú zodpovednosť za povinnosti vyplývajúce z úniového typového schválenia.
            
            
               Úniový schvaľovací úrad tiež vykonáva od dátumu nadobudnutia účinnosti úniového typového schválenia všetky právomoci a plní všetky povinnosti britského schvaľovacieho úradu, pokiaľ ide o všetky vozidlá, systémy, komponenty alebo samostatné technické jednotky vyrobené na základe britského typového schválenia a ktoré už sú uvedené na trh, zaregistrované alebo v prevádzke v Únii. To sa nevzťahuje na akúkoľvek zodpovednosť za akékoľvek konania alebo opomenutia, ktoré možno pripísať britskému schvaľovaciemu úradu.
            
            
                Článok 6
            
            
               Úniový schvaľovací úrad zodpovedný za vozidlá, systémy, komponenty alebo samostatné technické jednotky typov, ktoré nie sú schválené podľa tohto nariadenia
            
            
               1.Pri žiadosti o udelenie typového schválenia podľa článku 4 výrobca požiada príslušný úniový schvaľovací úrad, aby prevzal povinnosti britského schvaľovacieho úradu týkajúce sa vozidiel, systémov, komponentov alebo samostatných technických jednotiek, ktoré sú uvedené na trh, registrované alebo v prevádzke v rámci Únie na základe britského typového schválenia, a ktoré sa stali neplatnými podľa článku 17 smernice 2007/46/ES, článku 32 nariadenia (EÚ) č. 167/2013, článku 37 nariadenia (EÚ) č. 168/2013 alebo článku 30 nariadenia (EÚ) 2016/1628, alebo pre ktoré sa nepožaduje úniové typové schválenie podľa článku 5 tohto nariadenia.
            
            
               Takáto žiadosť sa musí predložiť v súvislosti so všetkými vozidlami, systémami, komponentmi a samostatnými technickými jednotkami na základe britských typových schválení, ktoré výrobca má, a ktoré boli udelené po 1. januári 2008, pokiaľ výrobca nepredloží úniovým schvaľovacím úradom dôkaz o tom, že uzavrel dohodu s iným úniovým schvaľovacím úradom, ktorá sa vzťahuje na tieto vozidlá, systémy, komponenty a samostatné technické jednotky.
            
            
               2.Úniový schvaľovací úrad môže udeliť úniové typové schválenie len v súlade s článkom 5 len po tom, ako prijal žiadosť podľa odseku 1 a po tom, ako výrobca súhlasil s pokrytím nákladov, ktoré môžu vzniknúť úniovému schvaľovaciemu úradu v dôsledku výkonu svojich právomocí a plnenia svojich povinností týkajúcich sa príslušných vozidiel, systémov, komponentov a samostatných technických jednotiek.
            
            
               3.Po prijatí žiadosti uvedenej v odseku 1 a vydaní úniového typového schválenia v súlade s článkom 5 vykoná úniový schvaľovací úrad všetky právomoci a splní všetky povinnosti britského schvaľovacieho úradu vo vzťahu k všetkým vozidlám, systémom, komponentom alebo samostatným technickým jednotkám vyrobeným na základe britského typového schválenia, ktoré je uvedené v odseku 1 a ktoré sa týka stiahnutia z trhu, informácií o oprave a údržbe a kontrol súladu pri používaní. Nevzťahuje sa to na akúkoľvek zodpovednosť za akékoľvek konania alebo opomenutia, ktoré možno pripísať britskému schvaľovaciemu úradu.
            
            
               4.Úniový schvaľovací úrad informuje schvaľovacie úrady ostatných členských štátov a Komisiu o typoch, v súvislosti s ktorými prijal prevzatie povinností britského schvaľovacieho úradu v súlade s odsekom 1.
            
            
               Článok 7
            
            
               Nadobudnutie účinnosti a uplatňovanie
            
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli
            
            
               
                  Za Európsky parlament
                        Za Radu
               
               
                  Predseda
                        Predseda
               
            
         
         
            
                  
                     (1)
                  
                        Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Ú. v. EÚ L 261, 9.10.2007, s. 1).
               
               
                  
                     (2)
                  
                        Nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami (Ú. v. EÚ L 60, 2.3.2013, s. 1).
               
               
                  
                     (3)
                  
                        Nariadenie Európskeho parlamentu a Rady (EÚ) č. 168/2013 z 15. januára 2013 o schvaľovaní a dohľade nad trhom dvoj- alebo trojkolesových vozidiel a štvorkoliek (Ú. v. EÚ L 60, 2.3.2013, s. 52).
               
               
                  
                     (4)
                  
                        Nariadenie Európskeho parlamentu a Rady (EÚ) č. 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013 a ktorým sa mení a zrušuje smernica 97/68/ES (Ú. v. EÚ L 252, 16.9.2016, s. 53).